Mindig nagyon vicces olvasni a vizes vb közbeszerzéseit, ugyanis azért nem csinálnak nyílt versenyt szinte sehol egy egészen jól előre látható esemény közbeszerzéseinél, mivel

az ajánlatkérő számára előre nem látható események által kiváltott rendkívüli sürgősség

áll fenn sajnos. Persze ez a valóságban nyilván nincs így, csak egyszerűen nem akartak nyílt versenyt a vizes vb nagy építkezéseinél, és kész.

Most az derül ki a Közbeszerzési Adatbázisból, hogy különösen nagyot faragtak rá az adófizetők, mert épp az óriás toronyugráshoz szükséges nagy ugrótorony megépítését nem látták jönni. Be is saccolták a tervezési, építési és visszabontási munkát 1,38 milliárd forintra, és meghívtak papíron három, egymást igen jól ismerő építési vállalatot.

De valami nagyon félrement, mert a legolcsóbb ajánlat, Tiborcz István régi üzlettársáé, Paár Attiláé lett, ami még így is 1,92 milliárd forint lett, nagyjából

másfélszer annyi, mint gondolták.

Kár ezért, egyébként a NFM alá tartozó MNV Zrt. írta ki a balsikerű pályázatot ismét. Paár szerencsés cége pedig például a Várbazár is felújítását is elnyerő West Bau. Azt nem jelölték, hogy a két másik, nyílt verseny nélkül meghívott cég, a ZÁÉV és a Strabag mennyit ajánlottak.

De igazából ha találomra rábökünk egy vizes vb-s közbeszerzésre, az jó eséllyel hasonlóan nevetségesen túlárazott lesz, igazságtalan lenne csak Tiborcz üzlettársát kiemelni. Ezért például nevethetünk kínunkban azon, hogy az USA csapatának szállása 160 millió helyett 400 millióba fog várhatón kerülni a 17 napos versenyre a győztes Kempinskiben. Jó lenne, ha legalább 200-an eljönnének ennyi pénzért, és mindenki végig maradna, mert akkor 20 nappal számolva megúsznánk egy főt 100 ezer forint per éjszakából.

Vagy az is jól néz ki, ahogy a négycsillagos balatonfüredi Anna Grand hotelben 144 szoba július 10-21. közt 141 millió forintunkba fog kerülni áfa nélkül. Ez így 1584 éjszakát jelent, tehát egy éjszaka teljes ellátással nagyjából 89 ezer Ft+ áfa az államnak. Ha viszont most megpróbálunk lefoglalni félpanzióval pont előtte hasonló időtartamra szobákat, és még hozzácsapunk napi 5 ezret a teljes panzióhoz, akkor nagyjából 30 ezer forint + áfás ár jönne ki. Legalábbis furcsa, hogy

az állam jócskán előre lefoglalva, nagy tételben, háromszoros árat,

azaz óriási büntetést kap a simán utcáról beeső vendégekhez képest. Szóval pár példa alapján az lehet a felszínes gyanúnk, hogy feltűnően gyakran elszúrják ezeket a sürgős, meghívásos közbeszerzéseket.